Document ID: 31997R0058

nõukogu määrus (EÜ, Euratom) nr 58/97,
20. detsember 1996,
struktuurilise ettevõtlusstatistika kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 213,
võttes arvesse komisjoni esitatud määruse eelnõu, [1]
võttes arvesse Euroopa Parlamendi arvamust, [2]
võttes arvesse majandus- ja sotsiaalkomitee arvamust [3]
ning arvestades, et:
1) 14. novembri 1989. aasta resolutsioonis siseturul toimuva sisekaubanduse kohta [4] palus nõukogu komisjonil eelkõige täiustada kaubandusstatistikat ning viia see kooskõlla ühenduse määratlustega ja edastada vajaduse korral Euroopa Ühenduste Statistikaametile rohkem selliseid statistilisi andmeid;
2) otsusega 92/326/EMÜ [5] võttis nõukogu vastu kaheaastase programmi (1992-1993) teenindust käsitleva Euroopa statistika arendamise kohta; kõnealuse programmi hulka kuulub ühtlustatud statistika väljatöötamine siseriiklikul ja piirkondlikul tasandil, eelkõige kaubanduse ja turustuse kohta;
3) direktiiviga 78/660/EMÜ [6] võttis nõukogu vastu meetmed nende siseriiklike sätete ühtlustamiseks, mis käsitlevad raamatupidamise ja tegevuse aastaaruannete esitamist, sisu ja avaldamist ning neis teatavate äriühinguliikide puhul kasutatavaid hindamismeetodeid;
4) ühenduses on vahepeal oluliselt edenenud integratsioon; uus majandus-, konkurentsi-, sotsiaal-, keskkonna- ja ettevõtluspoliitika ning nendega seotud suunised nõuavad asjakohasel statistikal põhinevaid algatusi ja otsuseid; kehtivate ühenduse õigusaktidega ettenähtud või liikmesriikides kättesaadav teave ei ole piisav ega vasta nõuetele või ei ole piisavalt võrreldav selleks, et kasutada seda komisjoni töös usaldusväärse alusena;
5) otsusega 93/379/EMÜ [7] võttis nõukogu vastu ühenduse meetmete mitmeaastase programmi, et tugevdada esmatähtsaid valdkondi ja tagada ühenduses ettevõtluspoliitika järjepidevus ja kindlustamine, eriti väikese ja keskmise suurusega ettevõtete suhtes; statistika on vajalik selleks, et hinnata otsusega ettenähtud eesmärkide saavutamiseks võetud meetmete mõju, eriti statistika, mille suhtes saab võrrelda kõigi sektorite ettevõtteid, ettevõtetevahelisi siseriiklikke ja rahvusvahelisi alltöövõtusuhteid käsitlev statistika ning täiustatud statistika väikese ja keskmise suurusega ettevõtete kohta; statistika edastamise kohustus ei tohi väikese ja keskmise suurusega ettevõtetele kaasa tuua liigseid kulutusi;
6) otsusega 93/464/EMÜ [8] võttis nõukogu aastateks 1993-1997 vastu esmatähtsate meetmete raamprogrammi statistilise teabe alal;
7) vajatakse statistikat ettevõtjate tegevuse kohta, eriti nende uuringute, arendus- ja uuendustegevuse kohta, keskkonnakaitse, investeeringute, keskkonnasäästliku tootmise, turismi ja kõrgtehnoloogiatootmise kohta; ühenduse areng ja siseturu toimimine suurendavad vajadust töötajate töötasu struktuuri, tööjõukulu ja koolitust käsitlevate, võrdlemist võimaldavate andmete järele;
8) vajatakse terviklikke ja usaldusväärseid statistilisi allikaid, et võimaldada korrektselt rakendada nõukogu 13. veebruari 1989. aasta direktiivi 89/130/EMÜ, Euratom rahvamajanduse kogutoodangu turuhindadesse arvestamise ühtlustamise kohta; [9]
9) Euroopa integreeritud rahvamajanduse arvepidamise süsteemi (EAS) kohane ja piirkonna rahvamajanduse arvepidamise loomine nõuab võrdlemist võimaldavate, terviklike ja usaldusväärsete statistiliste allikate arendamist;
10) vajatakse piirkondlikke näitajaid ja kontosid;
11) lepingutest tulenevate ülesannete, eriti siseturuga seotud ülesannete täitmiseks peab komisjonil olema ammendav, ajakohastatud, usaldusväärne ja võrdlemist võimaldav teave ühenduse ettevõtete struktuuri, tegevuse, konkurentsivõime ja jõudluse kohta;
12) standardimine on vajalik, et täita ühenduse vajadusi majanduslikku lähenemist käsitleva teabe järele;
13) ettevõtted ja nende kutseühingud vajavad sellist teavet, selleks et tunda oma turgu ning võrrelda oma tegevust ja jõudlust konkurentidega piirkonna, riigi ja rahvusvahelisel tasandil;
14) ühtlustatud andmete tootmist võimaldavaid ühiseid statistilisi standardeid saab tõhusalt kehtestada ainult ühenduse tasandil; sellised standardid võetakse igas liikmesriigis kasutusele riikliku statistika koostamise eest vastutavate asutuste ja institutsioonide järelevalve all;
15) parim meetod ühenduse ettevõtete struktuuri, tegevuse, konkurentsivõime ja jõudluse hindamiseks on statistika koostamine ühiste metodoloogiliste põhimõtete ja ühiseid näitajaid käsitlevate määratluste kohaselt; komisjoni ja ettevõtete vajadustele vastavat usaldusväärset, kiiret, paindlikku ja üksikasjalikku ühtlustatud statistikat saab koostada ainult kooskõlastatult;
16) tegevusalaüksuse (TAÜ) määratlus vastab ühele või enamale ettevõtte toimivale organisatsiooniliselt iseseisvale osale; TAÜ jälgimiseks peab ettevõtte teabesüsteemi abil saama iga TAÜ puhul näidata või arvutada vähemalt toodangu väärtust, vahetarbimist, tööjõukulu, tegevuse ülejääki, tööhõivet ja kapitali kogumahutust põhivarasse; Euroopa Ühenduse majandustegevuse statistilise liigituse (NACE REV. 1) teatavasse rubriiki kuuluvad TAÜd võivad oma kõrvaltegevusala tõttu, mida olemasolevate raamatupidamisdokumentide põhjal ei ole võimalik eristada, toota muid kui nende tegevusalale tüüpilise homogeense rühma tooteid; kui ettevõttel ei ole ühe või enama organisatsiooniliselt iseseisva osa puhul võimalik näidata või arvutada teavet kõikide eespool loetletud parameetrite kohta, võib otsustada, et ettevõte ja TAÜ on identsed;
17) ühenduse süsteemi raames saadud statistilised andmed peavad olema rahuldava kvaliteediga ja seda kvaliteeti ning sellega kaasnevat koormust peab olema võimalik võrrelda eri liikmesriikide vahel; seepärast tuleb ühiselt kehtestada kriteeriumid, mis võimaldavad neid nõudeid täita;
18) ettevõtete, eriti väikese ja keskmise suurusega ettevõtete jaoks tuleb lihtsustada haldusmenetlusi, edendades sealhulgas andmekogumise ja statistika koostamise uut tehnoloogiat; siiski võib olla vaja koguda struktuurilise ettevõtlusstatistika jaoks vajalikke andmeid otse ettevõtetelt, kasutades meetodeid ja tehnikat, mis tagavad andmete ammendavuse, usaldusväärsuse ja ajakohasuse, ilma et see põhjustaks asjaomastele osapooltele, eelkõige väikese ja keskmise suurusega ettevõtetele koormuse, mis ei ole proportsionaalne tulemustega, mida statistika kasutajad võivad prognoosida;
19) üldise teenustekaubanduse kokkuleppe (GATS) allakirjutamine on toonud kaasa tungiva vajaduse allakirjutanute turgude suurust ja nende turuosa käsitleva teabe järele, selleks et nimetatud kokkulepet hallata ja arendada;
20) kõikide tegevusalade ja ettevõtteid käsitleva statistika valdkondade jaoks vajatakse ühist õiguslikku raamistikku, mis hõlmab ka need tegevusalad ja valdkonnad, mille kohta ei ole veel statistikat arendatud;
21) direktiivis nr 64/475/EMÜ [10] ja direktiivis nr 72/221/EMÜ, [11] mille eesmärk oli ette näha ühtne statistikakogum, ei suudetud võtta arvesse pärast nende vastuvõtmist toimunud majanduslikke ja tehnilisi muudatusi ning seepärast tuleks nimetatud direktiivid tühistada;
22) komisjonile, keda abistab otsusega 89/382/EMÜ, Euratom [12] moodustatud statistikaprogrammi komitee, tuleks anda pädevus käesoleva määruse kohaldamiseks vajalike meetmete vastuvõtmiseks, selleks et võimaldada andmete kogumist ja statistilist töötlemist ning tulemuste töötlemist ja edastamist käsitlevate eeskirjade edasist täpsustamist,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse eesmärk on kehtestada ühine raamistik ühenduse ettevõtete struktuuri, tegevust, konkurentsivõimet ja jõudlust käsitleva ühenduse statistika kogumiseks, koostamiseks, edastamiseks ja hindamiseks.
Artikkel 2
Statistika koostamise eesmärk on eelkõige analüüsida:
i) ettevõtete tegevuse struktuuri ja arengut;
ii) kasutatud tootmistegureid ja muid tegureid, mis võimaldavad mõõta ettevõtte tegevust, jõudlust ja konkurentsivõimet;
iii) ettevõtete ja turgude arengut piirkonna, riigi, ühenduse ja rahvusvahelisel tasandil;
iv) ettevõtjate tegevust;
v) väikese ja keskmise suurusega ettevõtteid;
vi) ettevõtete erinäitajaid, mis on seotud teatavate tegevusrühmadega.
Artikkel 3
1. Käesolev määrus hõlmab kõiki Euroopa Ühenduse majandustegevuse statistilise liigituse (NACE REV. 1) C-K ja M-O jaotistes loetletud turundusega seotud tegevusalasid.
2. Nõukogu määruse (EMÜ) nr 696/93 (Euroopa Ühenduse tootmissüsteemi vaatluse ja analüüsi statistiliste üksuste kohta) [13] lisa I jaotises loetletud statistiliste üksuste liigid, mida liigitatakse ühe lõikes 1 nimetatud tegevusala alusel, kuuluvad käesoleva määruse kohaldamisalasse. Teatavate üksuste kasutamist statistika koostamisel täpsustatakse käesoleva määruse lisades.
Artikkel 4
1. Artiklis 2 nimetatud piirkondade kohta koostatav statistika rühmitatakse moodulitesse. Moodulid määratletakse käesoleva määruse lisades.
2. Iga moodul sisaldab järgmisi andmeid:
i) artikli 3 lõikes 1 nimetatud kohaldamisalasse kuuluvad tegevusalad, mille kohta statistikat koostatakse;
ii) artikli 3 lõikes 2 nimetatud statistiliste üksuste loendi kohased statistiliste üksuste liigid, mida statistika koostamisel kasutatakse;
iii) nende näitajate loend, mille kohta koostatakse statistikat artiklis 2 nimetatud valdkondadest, ja nende näitajate vaatlusperioodid;
iv) ettevõtte demograafia kohta koostatava statistika loend;
v) statistika koostamise sagedus, mille järgi tuleb seda koostada - kas igal aastal või mitme aasta järel. Kui statistikat koostatakse mitme aasta järel, tuleb seda teha vähemalt kord iga 10 aasta järel;
vi) koostatava statistika esimeste vaatlusaastate ajakava;
vii) esindavuse ja kvaliteedi hindamisega seotud normid;
viii) vaatlusperioodile järgnev ajavahemik, mille jooksul statistilised andmed edastatakse;
ix) lubatava üleminekuperioodi maksimaalpikkus.
Artikkel 5
Käesoleva määruse moodulid on järgmised:
- lisas 1 määratletud iga-aastase struktuurilise statistika ühine moodul,
- lisas 2 määratletud tööstuse struktuuriline üksikasjalik moodul,
- lisas 3 määratletud kaubanduse struktuuriline üksikasjalik moodul,
- lisas 4 määratletud ehituse struktuuriline üksikasjalik moodul.
Artikkel 6
1. Liikmesriigid hangivad artikli 5 moodulite loendites esitatud näitajate jälgimiseks vajalikku teavet.
2. Liikmesriigid võivad halduskorra lihtsustamise põhimõtete kohaldamisel hankida vajalikku teavet, kasutades allpool täpsustatud eri allikate kombinatsiooni:
- kohustuslikud vaatlused: juriidilised üksused, kellele teavet taotlevad liikmesriikide statistikaüksused kuuluvad või kellest need koosnevad, on kohustatud andma täpset ja täielikku teavet ettenähtud tähtaegade jooksul,
- muud allikad, mis täpsuse ja kvaliteedi seisukohast on vähemalt võrdväärsed,
- statistilised hindamismenetlused, kui kõigi üksuse puhul ei ole vaadeldud mõningaid näitajaid.
3. Et vähendada vastamisega kaasnevat koormust, on riikide ametiasutustel ja ühenduse ametiasutusel iga liikmesriigi ja komisjoni poolt kindlaksmääratud piiride ja tingimuste kohaselt oma pädevuse piires juurdepääs nende oma avaliku halduse tegevusalasid katvate haldusandmete allikatele, kui need andmed on vajalikud artiklis 7 nimetatud täpsusnõuete rahuldamiseks.
4. Liikmesriigid ja komisjon edendavad oma pädevuse piires tingimusi elektroonilise andmeedastuse ja automaatse andmetöötluse ulatuslikumaks kasutamiseks.
Artikkel 7
1. Liikmesriigid võtavad vajalikud meetmed, tagamaks, et edastatud andmed kajastavad lisades ettenähtud statistikaüksuste üldkogumi struktuuri.
2. Kvaliteedi hindamisel võrreldakse andmete kättesaadavuse eeliseid nende kogumisega seotud kulutustega ja sellest tuleneva koormusega ettevõttele, eelkõige väikeettevõttele.
3. Liikmesriigid edastavad komisjonile viimase taotluse korral kogu lõikes 2 nimetatud hindamiseks vajaliku teabe.
Artikkel 8
1. Liikmesriigid toodavad kogutud ja hinnatud teabe põhjal võrdlemist võimaldavaid tulemusi vastavalt artiklis 5 ettenähtud moodulite jaotusele.
2. Statistika koostamiseks ühenduse tasandil toodavad liikmesriigid NACE REV. 1 tasemetele vastavaid siseriiklikke tulemusi, mis on ette nähtud lisades esitatud moodulites või kindlaks määratud artiklis 13 sätestatud korra kohaselt.
Artikkel 9
1. Liikmesriigid edastavad käesoleva määruse artiklis 8 nimetatud tulemused, sealhulgas konfidentsiaalsed andmed, Euroopa Ühenduste Statistikaametile vastavalt statistiliselt konfidentsiaalsete andmete edastamist käsitlevatele kehtivatele ühenduse õigusaktidele. Neid ühenduse õigusakte kohaldatakse tulemuste töötlemisel, kui need sisaldavad konfidentsiaalseid andmeid.
2. Tulemused edastatakse asjakohases tehnilises vormingus vaatlusperioodi lõppemisele järgneva ajavahemiku jooksul, mis nähakse ette iga artiklis 5 nimetatud mooduli puhul ja mis ei ületa 18 kuud. Lisaks edastatakse väike kogus prognoositud esialgseid tulemusi vaatlusperioodi lõppemisele järgneva ajavahemiku jooksul, mis nähakse ette iga artiklis 5 nimetatud mooduli puhul ja mis ei ületa 10 kuud.
Artikkel 10
Liikmesriigid edastavad komisjoni taotluse korral mis tahes teavet, mis on vajalik käesoleva määruse rakendamiseks liikmesriikides.
Artikkel 11
1. Üleminekuperioodi jooksul võib kinnitada erandeid lisade sätetest, kui siseriiklikke statistikasüsteeme tuleb oluliselt kohandada.
2. Liikmesriigile võib lubada täiendava üleminekuperioodi statistika koostamiseks, kui käesoleva määruse sätteid ei ole võimalik täita nõukogu 22. juuli 1993. aasta määruse (EMÜ) nr 2186/93 (ettevõtlusregistrite moodustamine statistika eesmärgil) [14] alusel liikmesriigile tehtud erandite tõttu.
3. Liikmesriigid täidavad käesolevast määrusest tulenevaid kohustusi üleminekuperioodi lõpuni.
Artikkel 12
Komisjon määrab artiklis 13 sätestatud korra kohaselt käesoleva määruse rakendamise korra, sealhulgas meetmed andmete kogumise ja statistilise töötlemise ning tulemuste töötlemise ja edastamisega seotud majandusliku ja tehnilise arenguga kohandamiseks, võttes arvesse põhimõtet, et meetmest saadav kasu kaalub üles nende tekitatud kulud, ja tingimusel, et ei liikmesriikidele ega ettevõtetele kaasne nende rakendamisega olulisi lisakulusid, võrreldes käesoleva määruse algsete sätetega, eelkõige järgmiste sätetega:
i) näitajate loendite, ettevõtte demograafiat käsitleva statistika ja esialgsete tulemuste ajakohastamine, kui pärast koguselist hindamist ei kaasne sellise ajakohastamisega vaadeldud üksuste arvu suurenemine ega prognoositud tulemuste suhtes ebaproportsionaalne koormus üksustele (artiklid 4 ja 9);
ii) statistika koostamise sagedus (artikkel 4);
iii) näitajate määratlused ja nende kohaldatavus teatavate tegevusalade suhtes (artikkel 4);
iv) vaatlusperioodi määratlus (artikkel 4);
v) esialgsete tulemuste koostamise esimene vaatlusaasta (artikkel 9);
vi) kvaliteedi hindamise kriteeriumid (artikkel 7);
vii) tulemuste jaotus, eriti kasutatavad liigitused ja suurusjärkude kombinatsioonid (artikkel 8);
viii) tulemuste edastamise asjakohane tehniline vorming (artikkel 9);
ix) andmete edastamise tähtaegade uuendamine (artikkel 9);
x) üleminekuperiood ja selle jooksul lubatud erandid käesoleva määruse sätetest (artikkel 11).
Artikkel 13
1. Komisjoni abistab otsusega 89/382/EMÜ, Euratom moodustatud statistikaprogrammi komitee.
2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.
3. a) Kui kavandatavad meetmed on komitee arvamusega kooskõlas, võtab komisjon need vastu.
b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.
Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu.
Artikkel 14
1. Kolme aasta jooksul alates käesoleva määruse jõustumisest ja seejärel iga kolme aasta tagant esitab komisjon Euroopa Parlamendile ja nõukogule käesoleva määruse kohaselt koostatud statistikat, eriti selle kvaliteeti ja sellest tulenevat ettevõtete koormust, käsitleva aruande.
2. Lõikes 1 nimetatud aruannetes teeb komisjon vajaduse korral muudatusettepanekuid.
Artikkel 15
Direktiivi 64/475/EMÜ ja direktiivi 72/221/EMÜ kohaldamine lõpetatakse pärast seda, kui kõik vaatlusaasta 1994 andmed on edastatud.
Artikkel 16
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. detsember 1996

Labels: 4
19